
RAPORT

asupra propunerilor legislative pentru modificarea Legii nr.247 privind reforma în domeniile proprietăţii şi justiţiei, precum şi unele măsuri adiacente
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerile legislative pentru modificarea Legii nr.247 privind reforma în domeniile proprietăţii şi justiţiei, precum şi unele măsuri adiacente, transmise cu adresa nr.Pl.x 486 din 18 iunie 2007, înregistrată sub nr.24/330/18.06.2007 şi  Pl.x. 488 din 18 iunie 2007, înregistrată cu nr. 24/329/18.06.2007.
La întocmirea raportului, Comisia a avut în vedere avizele favorabile al Consiliului Legislativ şi  punctele de vedere negative al Guvernului.
Propunerile legislative au ca obiect de reglementare modificarea art.3 al Titlului XI „Renta viageră agricolă” din Legea nr.247/2005.
Propunerea legislativă pentru modificarea Legii nr.247/2005 privind reforma în domeniile proprietăţii şi justiţiei, precum şi unele măsuri adiacente, cu modificările şi completările ulterioare (Pl.x 486/2007), are în vedere creşterea cuantumului rentei viagere agricole, de la 50 euro/an la 100 euro/an, pentru fiecare hectar arendat.

Propunerea legislativă pentru modificarea Legii nr.247/2005 privind reforma în domeniile proprietăţii şi justiţiei, precum şi unele măsuri adiacente, cu modificările şi completările ulterioare (Pl.x 488/2007), are în vedere creşterea cuantumului rentei viagere agricole pentru fiecare hectar înstrăinat de la 100 euro/an la 200 euro/an şi de la 50 euro/an la 100 euro/an pentru fiecare hectar arendat. 
Având în vedere că propunerile legislative sus menţionate au aceleaşi obiect de reglementare membrii comisiei, au hotărât întocmirea unui singur raport, conform prevederilor art.67 şi art.68 din Regulamentul Camerei Deputaţilor, republicat. 

Propunerile legislative pentru modificarea Legii nr.247 privind reforma în domeniile proprietăţii şi justiţiei, precum şi unele măsuri adiacente fac parte din categoria legilor organice, potrivit prevederilor art.73 din Constituţia României, republicată.

La dezbaterea propunerilor legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Töke István, secretar de stat în cadrul Ministerului Agriculturii şi Dezvoltării Rurale. 

La lucrările comisiei au fost prezenţi 27 de deputaţi, din totalul de 27 de membri ai comisiei.

Propunerile legislative au fost respinse cu majoritate, înregistrându-se 26 voturi pentru respingere şi 1 vot  împotriva propunerii de respingere, în şedinţa din 04 octombrie 2007, din următorul considerent:
· Iniţiatorul propunerilor legislative nu precizează sursele de finanţare necesare aplicării măsurilor propuse, încălcându-se dispoziţiile art.138 alin.(5) din Constituţia României şi ale art.15 alin.(1) din Legea nr. 500/2002.
Propunerile legislative au fost respinse de Senat în şedinţa din 13 iunie 2007.

Propunerile legislative, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat sunt de competenţa decizională a Camerei Deputaţilor.
PREŞEDINTE,




SECRETAR,


Dr. Atilla KELEMEN  


Vasile MOCANU  
Întocmit: consilier coordonator Anton Păştinaru   

               expert Gheorghe Goţa

